CELEX: 
Language: lt
Date: 2019-10-10 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos reglamentas (ES) 2017/625 papildomas konkrečios oficialiosios medinių pakavimo medžiagų kontrolės vykdymo, pranešimo apie tam tikras siuntas ir priemonių, kurių reikia imtis neatitikties atvejais, taisyklėmis

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2017/625 dėl oficialios kontrolės (toliau – Oficialios kontrolės reglamentas) nustatyta oficialios kontrolės ir kitos oficialios veiklos, skirtos patikrinti, ar Sąjungos žemės ūkio maisto produktų grandinės teisės aktai yra taikomi tinkamai, sistema. Ji apima ir gyvūnų bei prekių, įvežamų į Sąjungą iš trečiųjų šalių, oficialią kontrolę.
            
            
               Komisijos deleguotojo reglamento projekto tikslas – nustatyti medinių pakavimo medžiagų, įvežamų į Sąjungą ir faktiškai naudojamų arba nenaudojamų prekėms vežti, oficialiąją kontrolę.
            
            
               Šiuo požiūriu Komisijos deleguotojo reglamento projektu nustatoma kompetentingų institucijų prievolė parengti rizikos vertinimu grindžiamą stebėsenos planą atsižvelgiant į įvairaus pobūdžio informaciją, prieinamą nacionaliniu ir Sąjungos lygmenimis.
            
            
               Siekiant organizuoti oficialiąją kontrolę ir išvengti bereikalingos naštos veiklos vykdytojams kompetentingos institucijos gali prašyti veiklos vykdytojų iš anksto pranešti apie oficialiajai kontrolei remiantis stebėsenos planu atrinktas siuntas.
            
            
               Baigusi oficialiąją kontrolę kompetentinga institucija privalo užregistruoti rezultatus kompiuterinėje informacijos valdymo sistemoje, nustatytoje Reglamentu (ES) 2017/625, kuri sudarys galimybę rinkti atitinkamą informaciją Sąjungos lygmeniu kaip pagrindą galimiems veiksmams, kurių reikia imtis Sąjungos lygmeniu užkertant kelią karantininių kenksmingųjų organizmų plitimui.
            
            
               2.KONSULTACIJOS PRIEŠ PRIIMANT AKTĄ
            
            
               Keliskart konsultuotasi su Komisijos oficialios kontrolės ekspertų grupe (E00911) ir surengta keletas susitikimų su atitinkamais suinteresuotaisiais subjektais.
            
            
               Šios neoficialios diskusijos padėjo parengti projektą, dėl kurio nekilo prieštaringų klausimų.
            
            
               3.DELEGUOTOJO AKTO TEISINIAI ASPEKTAI
            
            
               Komisijos deleguotojo reglamento projektas grindžiamas Reglamentu (ES) 2017/625, ypač jo 45 straipsnio 4 dalimi ir 77 straipsnio 1 dalies d punktu.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 10 10
            
            
               kuriuo Europos Parlamento ir Tarybos reglamentas (ES) 2017/625 papildomas konkrečios oficialiosios medinių pakavimo medžiagų kontrolės vykdymo, pranešimo apie tam tikras siuntas ir priemonių, kurių reikia imtis neatitikties atvejais, taisyklėmis
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas)
                  1
               , ypač į jo 45 straipsnio 4 dalį ir 77 straipsnio 1 dalies d punktą,
            
            
               kadangi:
            
         
         
            
               (1)Europos Parlamento ir Tarybos reglamentu (ES) 2017/625, be kita ko, nustatoma oficialios kontrolės ir kitos oficialios veiklos, susijusių su iš trečiųjų šalių į Sąjungą įvežamais gyvūnais ir prekėmis, vykdymo sistema, siekiant patikrinti, ar laikomasi Sąjungos teisės aktų, ir taip užtikrinti žmonių, gyvūnų ir augalų sveikatą, gyvūnų gerovę ir, kalbant apie genetiškai modifikuotus organizmus (GMO) ir augalų apsaugos produktus, taip pat saugoti aplinką;
            
            
               (2)medinės pakavimo medžiagos, kurios gali būti naudojamos visų rūšių objektams pakuoti, yra žinomos kaip augalų kenksmingųjų organizmų patekimo ir plitimo šaltinis. Medinių pakavimo medžiagų formos, kurios gali  tapti augalų kenksmingųjų organizmų patekimo keliais, keliančiais tų kenksmingųjų organizmų paplitimo Sąjungoje riziką, yra (sąrašas nėra baigtinis) medinės dėžės, dėžutės, grotelinės dėžės, kabelių būgnai ir ritės (ritiniai), padėklai, dėžiniai padėklai ir kiti krovimui skirti skydai, padėklų apvadai ir pagalbinė mediena, faktiškai naudojamos pervežant visų rūšių objektus arba nenaudojamos. Į Sąjungą transporto priemonėmis įvežamų medinių pakavimo medžiagų kiekis yra didelis; 
            
            
               (3)Europos Parlamento ir Tarybos reglamento (ES) 2016/2031
                  2
                 43 ir 96 straipsniuose nustatytos konkrečios medinės pakavimo medžiagos importo sąlygos įvežimui į Sąjungos teritoriją. Reglamento (ES) 2017/625 77 straipsnio 1 dalies d punktu Komisijai suteikiami įgaliojimai nustatyti taisykles dėl konkrečios oficialios kontrolės vykdymo siekiant patikrinti medinių pakavimo medžiagų atitiktį tiems reikalavimams Reglamento (ES) 2017/625 44 straipsnio 3 dalyje nurodytose vietose ir priemonių, kurių reikia imtis neatitikties (reikalavimų nesilaikymo) atvejais; 
            
            
               (4)siekiant užtikrinti veiksmingus į Sąjungą įvežamų medinių pakavimo medžiagų patikrinimus ir išvengti bet kokios kenksmingųjų organizmų patekimo arba išplitimo rizikos, reikėtų priimti taisykles, papildančias Reglamentą (ES) 2017/625, dėl konkrečios oficialiosios medinių pakavimo medžiagų kontrolės vykdymo ir priemonių, kurių reikia imtis neatitikties atvejais; 
            
            
               (5)Reglamento (ES) 2016/2031 43 straipsnio 1 dalyje nustatytos konkrečios oficialiosios medinių pakavimo medžiagų importo sąlygos nėra taikomos medžiagoms, kurioms taikomos Tarptautiniu fitosanitarijos priemonių standartu Nr. 15 – Nurodymais dėl medinių pakavimo medžiagų tarptautinėje prekyboje (ISPM15) nustatytos išimtys.  Todėl tokios medžiagos neturėtų patekti į šio reglamento taikymo sritį;
            
            
               (6)siekiant identifikuoti siuntas, kuriose yra medinių pakavimo medžiagų, galinčios kelti didžiausią fitosanitarinę riziką Sąjungos teritorijai, ir kurioms turėtų būti taikoma konkreti oficialioji kontrolė, valstybių narių kompetentingos institucijos turėtų nustatyti rizikos metodu grindžiamą stebėsenos planą;
            
            
               (7)remdamosi tuo stebėsenos planu kompetentingos institucijos turėtų atrinkti medinių pakavimo medžiagų siuntas konkrečiai oficialiajai kontrolei atlikti. Be to, kompetentingoms institucijoms turėtų būti suteikta galimybė reikalauti muitinės institucijų esant būtinumui sulaikyti siuntas, kuriose yra medinių pakavimo medžiagų, konkrečiai oficialiajai kontrolei atlikti tol, kol ta kontrolė bus baigta;
            
            
               (8)medinės pakavimo medžiagos nėra įtrauktos į prekių, kurioms taikoma oficiali kontrolė pasienio kontrolės postuose, nurodytą Reglamento (ES) 2017/625 47 straipsnio 1 dalies c punkte, sąrašą;
            
            
               (9)Reglamento (ES) 2017/625 45 straipsnio 4 dalyje Komisijai suteikti įgaliojimai nustatyti atvejus ir sąlygas, kuriais kompetentingos institucijos gali reikalauti veiklos vykdytojų pranešti apie tam tikrų prekių, kurios nėra tikrinamos pasienio kontrolės postuose, atvežimą;
            
            
               (10)tam, kad kompetentingos institucijos galėtų veiksmingai planuoti ir vykdyti konkrečią oficialiąją medinių pakavimo medžiagų kontrolę, jos turėtų turėti galimybę prašyti veiklos vykdytojų pakankamai anksti informuoti juos apie siuntų, kuriose yra medinių pakavimo medžiagų, atvežimą;
            
            
               (11)todėl galimybė kompetentingoms institucijoms prašyti veiklos vykdytojų apie tokių siuntų atvežimą pranešti joms iš anksto turėtų būti numatyta kartu su šiame reglamente nustatytomis konkrečios oficialiosios medinių pakavimo medžiagų kontrolės taisyklėmis. Tokiems pranešimams galima naudoti pagal Reglamento (ES) 2017/625 131 straipsnio 1 dalį Komisijos sukurtą ir valdomą oficialios kontrolės informacijos valdymo sistemą (IMSOC).   Kompetentingos institucijos gali prašyti atsakingų už siuntas veiklos vykdytojų per IMSOC, nacionalines informacines sistemas arba kitu su kompetentinga institucija suderintu būdu  pranešti kompetentingoms institucijoms iš anksto per kompetentingos institucijos nurodytą pagrįstą laikotarpį apie siuntų atvežimą;
            
            
               (12)konkrečios oficialiosios kontrolės rezultatams registruoti IMSOC reikėtų naudoti bendrąjį sveikatos įvežimo dokumentą (BSĮD), nurodytą Reglamento (ES) 2017/625 56 straipsnyje. Užregistruoti oficialiosios kontrolės rezultatai leis padaryti konkrečios oficialiosios medinių pakavimo medžiagų  kontrolės valstybėse narėse apžvalgą, o tai bus tolesnių veiksmų siekiant apsaugoti Sąjungos teritoriją nuo augalų kenksmingųjų organizmų paplitimo pagrindas;
            
            
               (13)šio reglamento nuostatos turėtų būti taikomos nedarant poveikio Europos Parlamento ir Tarybos reglamento (ES) Nr. 952/2013
                  3
                nuostatoms; 
            
            
               (14)jei kompetentinga institucija nusprendžia neatitinkančią reikalavimų medinę pakavimo medžiagą grąžinti į paskirties vietą už Sąjungos ribų pagal Reglamento (ES) 2017/625 66 straipsnio 3 dalies pirmos pastraipos b punktą reikalavimų, siekiant išvengti kenksmingųjų organizmų patekimo į Sąjungą arba išplitimo joje rizikos, reikalavimų neatitinkanti medinė pakavimo medžiaga turėtų būti oficialiai muitinės prižiūrima tol, kol ji bus išvežta iš Sąjungos teritorijos; 
            
            
               (15)jeigu reikalavimų neatitinkanti medinė pakavimo medžiaga aptinkama fizinio patikrinimo metu išleidimo į laisvą apyvartą Sąjungoje punkte, tokia medžiaga turėtų būti nedelsiant sunaikinta siekiant išvengti mažiau veiksmingomis priemonėmis neįmanomo išvengti karantininių kenksmingųjų organizmų paplitimo Sąjungoje;
            
            
               (16)Reglamentas (ES) 2017/625 taikomas nuo 2019 m. gruodžio 14 d. Todėl šiame reglamente nustatytos taisyklės taip pat turėtų būti taikomos nuo tos dienos,
            
            
               PRIĖMĖ ŠĮ REGLAMENTĄ:
            
            
               1 straipsnis
               Dalykas ir taikymo sritis
            
            
               1.Šiuo reglamentu nustatomos taisyklės dėl medinių pakavimo medžiagų arba medienos produktų (išskyrus popierinius produktus), skirtų į Sąjungos teritoriją įvežamoms prekėms sutvirtinti, apsaugoti arba gabenti, faktiškai naudojamų arba nenaudojamų visų rūšių objektams vežti (toliau – medinės pakavimo medžiagos), konkrečios oficialiosios kontrolės ir priemonių, kurių reikia imtis neatitikties atvejais.
            
            
               2.Šiuo reglamentu taip pat nustatomi atvejai ir sąlygos, kuriais kompetentingos institucijos gali prašyti veiklos vykdytojų pranešti apie tam tikrų į Sąjungą įvežamų siuntų, kuriose yra medinių pakavimo medžiagų, atvežimą.
            
         
         
            
               3.Šis reglamentas netaikomas Reglamento (ES) 2016/2031 43 straipsnio 1 dalies antroje pastraipoje nurodytoms medinėms pakavimo medžiagoms, kurioms taikomos Tarptautiniu fitosanitarijos priemonių standartu Nr. 15 – Nurodymais dėl medinių pakavimo medžiagų tarptautinėje prekyboje (ISPM15) nustatytos išimtys.
            
            
               2 straipsnis
               Stebėsenos planas
            
            
               Kompetentingos institucijos remdamosi rizikos analize parengia medinių pakavimo medžiagų stebėsenos planą ir atsižvelgia bent į šiuos aspektus:
            
            
               a)ankstesniais metais kompetentingų institucijų atliktų medinių pakavimo medžiagų specialių oficialių patikrinimų skaičių remiantis oficialios kontrolės informacijos valdymo sistemos (IMSOC) informacija;
            
            
               b)trečiosios šalies, eksportuotojo arba už siuntas atsakingo veiklos vykdytojo atitiktį Reglamentui (ES) 2016/2031, ypač jo 43 straipsnio 1 daliai ir 96 straipsnio 1 dalies pirmos pastraipos a punktui;  
            
            
               c)jei yra, iš muitinės institucijų ir kitų šaltinių gautą informaciją apie į Sąjungą įvežtų siuntų, kuriose yra medinių pakavimo medžiagų, skaičių ir siuntos kilmės šalį.
            
            
               3 straipsnis
               Pranešimas apie siuntas
            
            
               Kompetentingos institucijos gali prašyti atsakingų už siuntas veiklos vykdytojų per IMSOC, nacionalines informacines sistemas arba kitu su kompetentinga institucija suderintu būdu  pranešti kompetentingoms institucijoms iš anksto per kompetentingos institucijos nurodytą pagrįstą laikotarpį apie į Sąjungą įvežamų siuntų, kuriose yra medinių pakavimo medžiagų, atvežimą į Sąjungos teritoriją. 
            
            
               4 straipsnis
               Konkreti oficialioji medinių pakavimo medžiagų kontrolė
            
            
               1.Kompetentingos institucijos atrenka siuntas, kuriose yra medinių pakavimo medžiagų, fiziniam patikrinimui remdamosi šiais duomenimis:
            
            
               a)2 straipsnyje nurodytu stebėsenos planu; 
            
            
               b)jei taikoma, 3 straipsnyje nurodytuose pranešimuose pateikta informacija taip pat
            
            
               c)kita jų turima tinkama informacija.
            
            
               2.Kompetentingos institucijos atlieka pagal 1 dalį atrinktų siuntų fizinius patikrinimus siekdamos patikrinti jų atitiktį Reglamento (ES) 2016/2031 43 straipsnio 1 dalyje ir 96 straipsnio 1 dalies pirmos pastraipos a punkte nustatytiems reikalavimams. 
            
            
               3.Kompetentingos institucijos gali muitinės institucijų reikalauti sulaikyti atrinktas siuntas, kuriose yra medinių pakavimo medžiagų, jeigu mano esant būtina fizinių patikrinimų pagal 2 dalį atlikimo tikslu, tol, kol tie patikrinimai bus baigti. 
            
            
               4.Vykdydamos konkrečią oficialiąją kontrolę kompetentingos institucijos turi turėti galimybę susipažinti su visa siunta, kad 2 dalyje nurodytas fizinis patikrinimas būtų atliktas tikrinant visas siuntoje esančias medines pakavimo medžiagas.
            
            
               5.Per tris darbo dienas nuo siuntos, kurioje yra medinių pakavimo medžiagų, sulaikymo pradžios kompetentinga institucija pateikia muitinės institucijoms sulaikytos siuntos patikrinimų rezultatus. 
            
            
               6.Jeigu siuntos, kurioje yra medinių pakavimo medžiagų, fizinio patikrinimo neįmanoma baigti per tris dienas nuo siuntos sulaikymo pradžios, kompetentingos institucijos gali prašyti muitinės institucijų pratęsti siuntos sulaikymą trims darbo dienoms patikrinimui užbaigti.
            
            
               Tokiu atveju, jei techniškai įmanoma, muitinės institucija gali išleisti siuntą, jei už siuntą atsakingas veiklos vykdytojas atskiria iš siuntos medines pakavimo medžiagas.
            
            
               7.Siunta, sulaikyta muitinės institucijų pagal 3 dalį, išleidžiama, jeigu per tris darbo dienas nuo sulaikymo pradžios kompetentingos institucijos nepateikia patikrinimų rezultatų pagal 5 dalį arba neprašo muitinės tęsti sulaikymo papildomoms trims darbo dienoms pagal 6 dalį. 
            
         
         
            
               5 straipsnis
               Konkrečios oficialiosios kontrolės rezultatų pranešimas
            
            
               1.Baigusios konkrečią oficialiąją kontrolę pagal 4 straipsnį kompetentingos institucijos:
            
            
               a)įrašo konkrečios oficialiosios kontrolės rezultatus į bendrąjį sveikatos įvežimo dokumentą (BSĮD) pagal Reglamento (ES) 2017/625 56 straipsnio 3 dalies b punkto i papunktį ir taip baigia jį pildyti; 
            
            
               b)pateikia konkrečios oficialiosios medinių pakavimo medžiagų  kontrolės rezultatus tiesiogiai per IMSOC arba per esamas nacionalines sistemas taip pat 
            
            
               c)praneša už siuntas, kuriose yra medinių pakavimo medžiagų, atsakingam veiklos vykdytojui ir muitinės institucijoms apie konkrečios oficialiosios kontrolės rezultatus.
            
            
               2.Jeigu kompetentingos institucijos už siuntą, kurioje yra medinių pakavimo medžiagų, atsakingam veiklos vykdytojui apie konkrečios oficialiosios kontrolės rezultatus praneša naudodamos BSĮD, veiklos vykdytojas pateikia BSĮD nuorodos numerį kaip patvirtinamąjį dokumentą, kaip nurodyta Reglamento (ES) 952/2013 163 straipsnyje, prie bet kokios muitinės deklaracijos, kuri yra pateikta muitinės institucijoms dėl šios siuntos. 
            
            
               6 straipsnis
                Priemonės, kurių imamasi neatitikties atvejais
            
            
               1.Kompetentingos institucijos pagal Reglamento (ES) 2017/625 66 straipsnį nurodo sunaikinti, grąžinti arba specialiai apdoroti medinę pakavimo medžiagą, neatitinkančią Reglamento (ES) 2016/2031 43 straipsnio 1 dalies ir 96 straipsnio 1 dalies pirmos pastraipos a punkto reikalavimų. 
            
            
               Tačiau, jeigu tokia reikalavimų neatitinkanti medinė pakavimo medžiaga atliekant fizinį patikrinimą pagal 4 straipsnį aptinkama siuntos išleidimo į laisvą apyvartą Sąjungoje punkte arba siuntos paskirties vietoje, kaip nurodyta Reglamento (ES) 2017/625 44 straipsnio 3 dalies c ir e punktuose, kompetentingos institucijos nurodo atitinkamam veiklos vykdytojui nedelsiant sunaikinti medinę pakavimo medžiagą. Prieš sunaikinimą ir jo metu medinė pakavimo medžiaga tvarkoma taip, kad būtų užkirstas kelias karantininių kenksmingųjų organizmų išplitimui Sąjungoje, kaip nurodyta Reglamento (ES) 2016/2031 4 straipsnyje.
            
            
               2.Jeigu kompetentinga institucija nusprendžia nurodyti už siuntą atsakingam veiklios vykdytojui neatitinkančią reikalavimų medinę pakavimo medžiagą grąžinti už Sąjungos ribų pagal Reglamento (ES) 2017/625 66 straipsnio 3 dalies pirmos pastraipos b punktą, siuntą, kurioje yra reikalavimų neatitinkanti medinė pakavimo medžiaga, turėtų likti oficialiai muitinės prižiūrima tol, kol reikalavimų neatitinkanti medinė pakavimo medžiaga bus išvežta iš Sąjungos teritorijos.
            
            
               7 straipsnis
               Įsigaliojimas ir taikymo data
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2019 m. gruodžio 14 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 10 10
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  
                        OL L 95, 2017 4 7, p. 1.
               
               
                  
                     (2)
                  
                        2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (OL L 317, 2016 11 23, p. 4). 
               
               
                  
                     (3)
                  
                        2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).